लरिकवा कत्तों छुच्छा न निकल जाव
विकास के माई मने कि तेतरा देवी बड़ा देर से लोटा लिहले ओसारा में चूड़ी बजावत अकनत ठाढ़ रहलीं। रामनछत्तर कबाहट दादा अउर गांव के कइयों लोग के संगे इलेक्सन के पचरा बतियावे में एतना लवलीन रहले के उनके बुझइबे ना कईल। एकाध बेर ओहर धियान गइल त सोचलें कि घरे में कवनो मेहरारू से बतकुच्चन करे भा कवनो काम से आइल होइंहें। ऊ त पिंटू गोड़ दाब के आय के काने में कहलें कि काका, हऊ देखा तोहंके विकास के माई कनि काहे बोलावत हईं। एक घरी अऊर बीतल, रामनछत्तर मेल्हत कय जाय के पूछलें, का बात हौ हमसे कवन काम परि गयल?
रामनछत्तर के बुझाइल कि एतना पूछल गुनाह हो गईल। तेतरा रोवही के रहलीं कि अखिंये खोदाय गइल। कलपत बानी में कहलीं कि देखा हो, अब्बय सीतला माई के धार देयके आवत हईं। मनौती मनले हईं कि हमरे बचवा के नांव बदली जाई त पियरी करहिया चढ़ाईत लेकिन विकास के पप्पा के नेतन के पाछा घूमला से फुरसतै नइखे मिलत। बड़ा किरपा होई जे हमरे लइका के नांव बदलवाय के कुछ अउरि रखाय देतीं।
रामनछत्तर हैबत खाय गइलें कि विकास नांव में कवन अइसन बुराई बा? एतना बढ़िया नांव हौ काहे के बदलवाय के फेरा में परेशान हऊ। तेतरा ऐने ओन्ने तकला के बाद बड़ा धीरे से बोललीं, टोड़रपुर वाली हम्मर दिदिया बीए पास हव, मोबाइल पर ओकर फोन आयल रहल, कहत रहे कि भइया के नांव जल्दी बदलवाय दा नाहीं त भारी असगुन होई। तब से जीउ में धड़का लगल हौ लेकिन विकास के पप्पा के एनके ओनके गाड़ी में बइठ के घुमला से छुट्टी मिलै तब न सुनैं हमार बात। अब रउवें कवनो डहर निकालीं कि ई काम जल्दी होखे। रामनछत्तर समझावे लगलें कि देखा, ई असगुन फसगुन बेकार के बात हौं। नया जमाना में ई कुल अब केहू ना देखयला तेतरा कहलीं, देखीं खाली दिदिया के बात ना हौ। हमहूं कइयो इलेक्सन से देखत हईं कल नेतवा जेतनय बिकास बिकास के बात करय लें ओतने तबाही आवैले, ओतनै आदमी परेसान होला। अब हमरो के डर लगत हौ कि लरिकवा छुच्छा न निकल जाए...देखीं कुछ करीं, बड़ी किरपा होई। रामनछत्तर कुछ विचारत कहलें, तू ठीक कहत हऊ लेकिन देखा हो इलेक्सन ले त दफ्तर कचहरी में कुल कागज के काम बंद रही। परेशान जिन होखा, ओकरे बाद विकास के नांव बदल जाई।
bho_Deva bho_Deva bho_Deva bho_Deva